| Jarkko Pienimäki | jarpie@amigafin.org Classic Monster Collection (osa 2) |
| Classic Monster Collection (osa 2)
| Jarkko Pienimäki
| Mindcandy volume 1: PC demos
| Juha-Pekka Jokela
| Koodausvinkkejä kuvankäsittelyyn
| Juha-Pekka Kuusela
| Spacecenter Babylon 5 (DVD)
| Tuomo Mämmelä
| Videota kajareihin
| Jarmo Piippo
| Classic Monster Collection on kahdeksan DVD:n paketti, joka sisältää kulttimaineeseen nousseet Universal Studiosin kauhuelokuvat 1930-luvun alusta 1950-luvun puoliväliin. Neljä ensimmäistä arvosteltiin edellisessä Sakussa (#43 2/2003), ja neljä viimeistä nyt. Tyylikästä pahviboksia löytää hyvin varustetuista erikoisliikkeistä ja tavarataloista noin 50 euron hintaan, ja yksittäisiä elokuvia saa noin 12 eurolla kappale. Dracula, ohjannut Tod Browning (1931) Frankenstein, ohjannut James Whale (1931) The Mummy, ohjannut Karl Freund (1932) The Invisible Man, ohjannut James Whale (1933) The Bride Of Frankenstein, ohjannut James Whale (1935) The Wolf Man, ohjannut George Waggner (1941) Phantom of the Opera, ohjannut Arthur Lubin (1943) Creature from the Black Lagoon, ohjannut Jack Arnold (1954) Yhteenveto koko sarjasta
The Bride Of Frankenstein (1935)
Bride of Frankensteinin alkaa prologista, jossa Mary Shelley kertoo Lord Byronille ja Percy Shelleylle Frankensteinin tarinalle jatkoa. Frankensteinissa saamistaan vammoista toipuvaa Henry Frankenstenia tulee yllättäen tapaamaan hänen entinen opettajansa Dr. Pretorious, joka vaatii Henryä tekemään kanssakumppanin yllättäen vielä elossa olevalle hirviölle. Henry kuitenkin kieltäytyy, koska ei haluaisi enää sekaantua luonnon järjestykseen. Tästä pettynyt Pretorious kaappaa Frankensteinin vaimon hirviön avustuksella, eikä Henryllä ei ole muuta mahdollisuutta kuin tehdä yhteistyötä Pretoriouksen kanssa. Hirviötä näyttelee toistamiseen Boris Karloff, joka tekee tälläkin kertaa ilmiömäisen roolisuorituksen ja tuo samalla lisää syvyyttä hahmoon, kun hirviö oppii vähän puhumaan. Colin Clive näyttelee yhdessä viimeisistä elokuvistaan Henry Frankensteinia yhtä mainiosti kuin ensimmäisessä osassa. Ernest Thesiger teki varmaan uransa parhaan roolisuorituksen loistavana Dr. Pretoriouksena ja on elokuvan vetovoimaisempia asioita. Elokuvassa tekee sivuroolin Frankensteinissa Fritziä näytellyt Dwight Frye Pretoriouksen apulaisena Karlina. Mukana vilahtaa myös pienemmissä sivurooleissa Whalen muista elokuvista tuttuja näyttelijöitä kuten Una O'Connor Henry Frankensteinin taloudenhoitaja Minnienä ja E. E. Clive pormestarina.
Whale on jälleen kerran tehnyt mahtavaa työtä ohjauksessaan ja käyttänyt erittäin hienosti valaistusta, kuvakulmia ja leikkausta. Whale on myös ottanut mukaan enemmän draamaa, monipuolistanut Frankensteinin hirviötä ja saanut elokuvaan muutamia liikuttavia kohtauksia. Lavasteet ovat myös hienoja ja kuvaavat tilanteita hyvin. Whale entisenä lavastesuunnittelijana oli antamassa neuvoja ja ohjeita lavasteiden suunnittelijoille ja tekijöille, jotta niistä tulisi juuri sellaisia kuin hän halusi. Franz Waxmanin säveltämä hieno klassistyylinen musiikki sopii elokuvaan mitä parhaiten, ja eri hahmoilla on omat tunnusmelodiansa, jotka kuvaavat hahmoja tyylikkäästi. Universalin luottomies Jack Pierce teki tähänkin elokuvaan hirviön upean maskeerauksen. Elokuvassa on hieman yllättäen myös enemmän huumoria kuin Frankensteinissa, ja se sopii yllättävän hyvin elokuvaan sekä toimii loistavasti vastapainona vakavammille kohtauksille.
Kuva DVD:llä on rakeinen ja vähän pehmeä elokuvan iästä johtuen, mutta kuva on siistitty roskista eikä masterin virheitä näy kuvassa kuin ehkä muutamassa kohtauksessa. Ääniraita on luonnollisesti mono, ja se on tallennettu DVD:lle Dolby Digital 2.0 -muodossa. Dialogi toistuu vähän paremmin kuin boksin vanhemmissa elokuvissa. Ekstroina on muiden boksin DVD-levyjen tapaan dokumentti, "She's Alive! Creating the Bride of Frankenstein", joka on erittäin mielenkiintoinen ja viihdyttävä. Niin on myös Scott McQueenin kommenttiraita, jolla hän tosin pitää välillä pieniä pausseja, mutta ne eivät haittaa. DVD:ltä löytyy myös tuttuun tapaan kuvagalleria ja traileri.
The Bride of Frankenstein (1935)
Elokuva | 5 / 5
Video | 3 / 5
Ääni | 3 / 5
Ekstrat | 4,5 / 5
Sivun alkuun
The Wolf Man (1941)
Elokuva alkaa, kun 18 vuotta kotoa poissa ollut Larry Talbot palaa kotiseudulleen, koska hänen isoveljensä kuoli metsästysonnettomuudessa. Kun Larry hienosäätää isänsä teleskooppia, hän näkee vahingossa ikkunassa kauniin naisen ja menee tapaamaan häntä. Naisen nimeksi paljastuu Gwen, ja Larry kutsuu hänet iltakävelylle. He menevät Gwenin ystävättären Jennyn kanssa tapaamaan juuri kaupunkiin tullutta romaniennustaja Belaa. Kun Jenny menee ennustajan puheille, lähtevät Larry ja Gwen kävelylle, mutta yhtäkkiä he kuulevat Jennyn huudon - tämän kimppuun on hyökännyt susi. Larry menee auttamaan Jennya, mutta kamppailun tuoksinassa susi puree häntä. Kun Larry saa tapettua suden, se muuttuukin ennustaja Belaksi. Aamulla suden aiheuttama purema onkin hävinnyt, mutta kukaan ei usko häntä. Näyttelijävalinnat ovat elokuvassa paria poikkeusta lukuunottamatta onnistuneita. Larry Talbotin rooliin valittiin Lon "Man of a Thousand Faces" Chaneyn poika Lon Chaney Jr., joka ei sovi rooliin kovinkaan hyvin, vaikkei teekään hirveän huonoa roolisuoritusta. Muissa rooleissa nähdään mm. aina mainio Claude Rains Larryn isänä Sir John Talbotina, Evelyn Ankers Gwen Conliffenä, Ralph Bellamy Paul Montfordina, romaninaisena Malevana on Maria Ouspenskaya ja Bela Lugosi näyttelee mukiinmenevästi pienen roolinsa. Ohjaaja George Waggner onnistui todella hyvin luomaan tunnelman hienojen lavasteiden, maskeerauksen ja hyvin sunnitellun ajattoman miljöön ansiosta, vaikkei ollutkaan maailman parhaita ja persoonallisempia ohjaajia.
Kuten monessa muussakin elokuvassa, niin tässäkin on muutama omituisuus. Miksi Larryä purrut ihmissusi oli suden muodossa, mutta muuttuessaan ihmissudeksi Larry on kahdella jalalla kävelevä ihmisen kaltainen olio? Tämä ei kuitenkaan saa pilattua elokuvaa. Tunnelman luomisessa on tärkeässä roolissa musiikki, joka on tässä tapauksessa on ihan hyvää ja sopii elokuvaan. Musiikista vastasi kolme eri säveltäjää: Charles Previn, Hans J. Salter ja Frank Skinner, joista ainakin Salter oli Universalin "hovisäveltäjä" ja sävelsi The Wolf Manin ohella musiikin moneen elokuvaan ja tv-tuotantoon. Maskeerauksista on vastannut Universalin luottomies Jack Pierce, joka jälleen kerran teki loistavat maskeeraukset. Tuon ajan välineillä ja materiaaleilla se oli hyvin vaikeaa, aikaa vievää ja hankalaa näyttelijöille, joten päivät venyivät todella pitkiksi.
Kuvanlaatu DVD:llä on hyvä huomioonottaen elokuvan iän. Kuvassa näkyy välillä kuitenkin pienehköjä naarmuja ja jälkiä, muttei kuitenkaan häiritsevissä määrin. Ääni on tällekin DVD:lle tallennettu monona Dolby Digital 2.0 -muodossa, se toistuu selkeästi eikä häiriöitä ollut havaittavissa. Ekstrat ovat huippuluokkaa, eli mukana on informatiivinen ja viihdyttävä "Monster by Moonlight" -dokumentti ja Tom Weaverin hyvä ja mielenkiintoinen kommenttiraita, jolla hän kertoo paljon mielenkiintoisia asioita elokuvan tekemisestä ja siihen liittyvistä triviatiedoista. DVD:llä on myös kuvagalleria ja alkuperäinen traileri.
The Wolf Man (1941)
Elokuva | 4 / 5
Video | 3 / 5
Ääni | 3 / 5
Ekstrat | 4,5 / 5
Sivun alkuun
Phantom of the Opera (1943)
Erik Claudin on viulisti ja rakastunut lupaavaan ja nuoreen sopraanoon, Christieen, jonka laulutunnit Erik maksaa Christien tietämättä. Kun Erik saa potkut reumatismin aiheuttamien soittovirheiden vuoksi, Erik päättää myydä pitkän aikaa säveltämänsä konserton. Väärinkäsityksen takia hän luulee, että hänen konserttonsa yritetään varastaa, jolloin hän sekoaa ja yrittää tappaa julkaisijayhtiön johtajan. Johtajan avustaja heittää Erikin päälle happoa, joka tuhoaa hänen kasvonsa, ja Erik pakenee viemäreihin. Kummitukseksi muuntautunut mielipuolinen Erik päättää auttaa Christien keinolla millä hyvänsä oopperatalon tähdeksi ja rupeaa aiheuttamaan kaaosta sekä tuhoa oopperatalossa. Claude Rains näyttelee hyvin Erik Claudinia, mutta tämä suoritus ei kuitenkaan ihan yllä hänen parhaiden rooliensa tasolle. Muissa päärooleissa nähdään miltei erinomaiset Susanna Foster, joka näyttelee Christie Duboista sekä kahta kilpakosijaa näyttelevät Nelson Eddy, joka näyttelee sankaribaritoni Anatole Garronia, ja poliisi Raoul D'Aubertia näyttelee Edgar Barrier. Ainoana väreissä kuvattuna Classic Monster Collection -boksin elokuvana Phantom of the Opera on myös kaikista kevyin ja humoristisin. Tämä elokuva ei ole niinkään kauhuelokuva, vaan jännityksen, draaman ja musikaalin yhdistelmä, eikä siten sovi tähän boksiin niin hyvin kuin esim. The Wolf Man ja Creature from the Black Lagoon.
Arthur Lubin sai elokuvasta tyylikkään ja hienon käyttämällä värikylläistä kuvaa sekä hienoja isoja lavasteita. Hän ohjasi myös muutaman upean kohtauksen, kuten esimerksi alkukohtaus, jossa esitellään avainhenkilöt ilman yhtäkään vuorosanaa samalla esitetyn oopperan avustuksella. Vaikka Lubin onnistui ihan hyvin yhdistämään oopperamusiikin elokuvaan, lopullisessa lopullisessa versiossa sitä on kuitenkin vähän liikaa. Jos siitä olisi tiivistetty pois noin 5-15 minuuttia, niin elokuva voisi olla jopa todella hyvä. Tällaisenaan oopperakohtauksiin ehtii kyllästyä, ja ne rikkovat vähän elokuvan kerronnan sujuvuutta ja rytmiä. Elokuvasta olisi ehkä pitänyt poistaa myös vähän huumoria ja siten tehdä siitä vähän vakavampi.
T ällaisenaankin elokuva on hyvä, mutta hitusen tilkkutäkkimäinen sekoitus eri genrejä, mikä ei toimi niin hyvin. DVD:n kuvanlaatu on yllättävän hyvä ja kylläinen vaikkakin vähän pehmeäkö, mutta naarmuja tai muita häiriöitä ole havaittavissa. Mastereita on säilytetty todella hyvin tai restaurointi on tehty viimeisen päälle taidokkaasti. Äänikin toistuu selkeästi ja hyvin, eikä vanhimpien boksin elokuvien tapaista suhinaa ole kuultavissa. Ääni on tallennettu DD 2.0 monona, kuten tavallista. Ekstroina DVD:llä on hyvä dokumentti, jossa keskitytään tämän elokuvan ohella muihin Gaston Lerouxin kirjaan perustuviin elokuviin. Scott MacQueenin kommenttiraita on myös hyvä ja erittäin informatiivinen. Mukana on myös kuvagalleria ja traileri.
Phantom of the Opera (1943)
Elokuva | 3 / 5
Video | 3,5 / 5
Ääni | 3 / 5
Ekstrat | 4,5 / 5
Sivun alkuun
Creature from the Black Lagoon (1954)
Dr. Carl Maia löytää Amazonista jonkin olion fossiloituneen käden ja palaa Morajo Bayn meribiologian laitokselle etsimään lisätietoa. Kukaan ei kuitenkaan tunnista, minkä eliön käsi voisi olla kyseessä, joten Dr. Maia, hänen entinen oppilaansa Dr. David Reed sekä muutama tutkija lähtevät tutkimusmatkalle Amazonille. Perille päästessään he huomaavat, että leiriä vartioimaan jätetyt miehet on tappanut luultavasti jokin iso eläin. Tästä huolimatta he päättävät jäädä etsimään fossiileja. Tässä elokuvassa ei näyttele ketään isoja tähtiä, vaan lähinnä muista ns. B-luokan elokuvista tuttuja naamoja, kuten Richard Carlson, joka näyttelee David Reediä ja Julia Adams, joka näyttelee hänen naisystäväänsä ja tutkimusryhmän assistenttia Kay Lawrencea. Richard Denning nähdään kunnanhimoisena Dr. Mark Denningsinä ja Dr. Maiaa näyttelee Antonio Moreno. Jack Arnold on ohjannut elokuvan erinomaisesti, jopa veden alla kuvatut kohtaukset on kuvattu hienosti. Elokuvan heikoin lenkki on keskinkertaiset näyttelijät, joista kukaan ei säväyttänyt, mutta elokuva on siitä huolimatta mainio, eivätkä he pääse pilaamaan sitä.
Vaikka hirviö näyttää kumiselta ja muoviselta, se on kuitenkin onnistunut varsin hyvin ikäisekseen. Hirviön suunnitteli Millicent Patrick, joka ei saanut ansaitsemaansa kiitosta, vaan silloinen maskeeraustiimin johtaja Bud Westmore otti kunnian hirviön suunnittelusta. Hän myös jätti varjoonsa Jack Kevanin, joka oli yksi puvun päärakentajista. Creature from the Black Lagoon on viimeisiä klassisia hyviä hirviöelokuvia, joita tehtiin Universalilla. Siitä on tullut lähes yhtä tunnettu kuin Draculasta, Frankensteinista ja muista boksin elokuvista. Sille tehtiin myös kaksi jatko-osaa, jotka eivät ole yhtä hyviä kuin alkuperäinen.
Kuva DVD:llä on hyvä, siinä ei ole hirveästi pehmeyttä, naarmuja tai muitakaan häiriöitä havaittavissa ja veden alla kuvatuissa kohtauksissakin kuva on selkeä ja hyvä. DVD:n DD 2.0 -monoääni on myös hyvä, musiikki ja dialogi toistuu selkeästi. Ekstroina DVD:llä on dokumentti "Back to the Black Lagoon", jossa ovat äänessä on mm. elokuvassa näytellyt Julia Adams, hirviötä näytelleet Ricou Browning ja Ben Chapman sekä myös elokuvahistorioitsijoita. Dokumentti keskittyy tämän elokuvan lisäksi vähän myös kahteen jatko-osaan. DVD:llä on myös elokuvahistorijoitsija Tom Weaverin hyvä ja mielenkiintoinen kommenttiraita, kuvagalleria ja traileri.
Creature from the Black Lagoon (1954)
Elokuva | 4 / 5
Video | 4 / 5
Ääni | 3 / 5
Ekstrat | 4,5 / 5
Sivun alkuun
Yhteenveto
Classic Monster Collection on kokonaisuutena loistava kokoelma vanhoja kauhuelokuvia, vaikka kaksi niistä ei ihan ylläkään samalle tasolle muiden kanssa. Universal on tehnyt todellisen kulttuuriteon panostaessaan elokuvien restaurointiin sekä boksin laadukkaisiin dokumentteihin ja kommenttiraitoihin. Boksi on hieno läpileikkaus tuon ajan kauhuelokuviin, ja sen ansiosta pääse tutustumaan esimerkiksi Whalen mestariteoksiin, Lugosin ja Karloffin unohtumattomiin roolisuorituksiin sekä Jack Piercen upeisiin maskeerauksiin. Onneksi tämän boksin ansiosta nämä historialliset merkkiteokset eivät pääse unohtumaan, vaan säilyvät tulevaisuudessakin jälkipolville. Toivonkin että tämän boksin siivittämänä julkaistaisiin restauroituna ja hyvillä dokumenteilla ja kommenttiraidoilla varustettuna vaikkapa Film Noir -boksi. Pienenä miinuksena boksista puuttuu espanjankielinen Dracula, joka kuvattiin öisin englanninkielisen version lavasteissa. Vaikkei se elokuvana olekaan samaa tasoa englanninkielisen kanssa, olisi se ollut mielenkiintoista nähdä. Sivun alkuun |